Min Købmand på torvet i Sæby drejer på lørdag nøglen om for sidste gang. Købmanden er blevet erklæret konkurs. Det har været en hård og lang kamp for indehaveren. Der både har skudt alt sin energi og arven fra sine forældre i butikken. - Jeg har ikke fortrudt overhovedet ikke – jeg er dybt taknemmelig for at jeg fik lov til at prøve det men jeg synes ikke det skulle være sluttet sådan her, siger Jette Kjeldsen, indehaver af Min Købmand i Sæby. Jette har valgt at bruge Facebook aktivt, så hendes kunder kunne følge hver et skridt i kampen for overlevelse Der er en særlig grund til at Jette har valgt at invitere alle til at følge med på Facebook. - Jeg har ikke noget mod at fortælle den sande historie – i stedet for at folk går og snakker om hvad der er sket, og spekulerer på hvad hun nu har lavet. Her fortæller jeg det selv, og så kan det ikke blive mere sandt, siger Jette. Jette Kjeldsen og hendes 12 ansatte kæmper for at butikken i Sæby bliver lukket med manér. Hvad fremtiden derefter bringer, ved de endnu ikke.
Jette Kjeldsen har i otte år drevet købmandsbutik i Sæby. Hun har investeret alle sine kræfter og arven fra sine forældre i butikken - men nu er det slut.